প্রধানমন্ত্রী শেখ হাসিনা দেখছি- পদ্মা বিজয় ও বিদ্যুত্ বিজয় নিয়ে মস্ত গ্যাড়াকলে পড়েছেন। কুইক রেন্টাল করে বিদ্যুত্ সেক্টরে মহাবিজয়ের কথা তিনি সংসদে মহা আড়ম্বরে ফলাও করে বলেছিলেন। কেউ যাতে লোডশেডিং ভুলে না যায়- সেজন্য প্রতীকী লোডশেডিং দিয়ে মানুষকে অতীত-ইতিহাস সচেতন রাখার প্রকল্প হাতে নিয়েছিলেন তিনি। কিন্তু তার সরকারের অলঙ্কার এবং বিদ্যুত্ ও জ্বালানি মন্ত্রণালয় সম্পর্কিত সংসদীয় স্থায়ী কমিটির সভাপতি জেনারেল (অব.) সুবিদ আলী ভুইয়ার কণ্ঠে একি উদ্ভট কথা শুনলাম আমরা। ইনু-মেননের কণ্ঠেও কি শুনছি! ‘বিদ্যুত্ সঙ্কট ও জনস্বার্থ’ শীর্ষক ওয়ার্কার্স পার্টির গোলটেবিলে ৯ এপ্রিল ’১২ সুবিদ আলী বললেন, বিদ্যুত্ ও জ্বালানি খাত নিয়ে আমাদের সরকারের নেয়া সিদ্ধান্ত ভুল প্রমাণিত হয়েছে। দ্রুত বিদ্যুতের পরিকল্পনা ব্যর্থ প্রমাণ হয়েছে। বিদ্যুত্ সমাধান তো হয়নি- বরং অর্থনৈতিক অবস্থাও খারাপ হয়েছে।